ตำรวจยะลาติดตั้งป้ายรณรงค์ "ขับขี่ปลอดภัย ไร้แอลกอฮอล์" ช่วงสงกรานต์ ด่านตรวจหลักเขตเมือง พร้อมอำนว
ตำรวจยะลาติดตั้งป้ายรณรงค์ "ขับขี่ปลอดภัย ไร้แอลกอฮอล์" ช่วงสงกรานต์ ด่านตรวจหลักเขตเมือง พร้อมอำนวยความสะดวกให้ประชาชน
 


วันนี้ (9 เม.ย. 61) ที่ด่านตรวจท่าสาป ด่านตรวจมลายูบางกอก อำเภอเมือง จังหวัดยะลา ตำรวจภูธรจังหวัดยะลาได้นำป้ายคัทเอาท์ร่วมเฉลิมฉลองสงกรานต์ 2561 ประชาสัมพันธ์ "สงกรานต์สุขใจ ขับขี่ปลอดภัย ไร้แอลกอฮอล์" ไปติดตั้งไว้ที่บริเวณหน้าด่านตรวจ ซึ่งเป็นเส้นทางหลักที่ประชาชนใช้รถยนต์ รถจักรยานยนต์ สัญจรผ่านเข้าเขตตัวเมืองยะลา เพื่อรณรงค์ประชาสัมพันธ์การใช้ยานพาหนะ ต้องปฏิบัติตามกฎจราจรอย่างเคร่งครัด ลดการเกิดอุบัติเหตุทางท้องถนน และงดดื่มสุรา หรือสิ่งมึนเมาทุกชนิด ตามนโยบายสำนักงานตำรวจแห่งชาติในช่วงเทศกาลสงกรานต์ ระหว่างวันที่ 12-16 เมษายน 2561 ที่จะมาถึงนี้
 
ขณะที่ การดูแลรักษาความปลอดภัยในช่วงเทศกาลสงกรานต์ พลตำรวจตรี กฤษฎา แก้วจันดี ผู้บังคับการตำรวจภูธรจังหวัดยะลา ได้เน้นย้ำให้เจ้าหน้าที่ตำรวจอำนวยความสะดวกในด้านต่าง ๆ ให้กับพี่น้องประชาชน ควบคู่ไปกับการป้องกันปราบปรามอาชญากรรมและด้านความมั่นคง โดยด่านตรวจหลัก รอง ให้เพิ่มความเข้มงวดในการตรวจค้นบุคคล ยานพาหนะ ต้องสงสัย เป้าหมาย รวมทั้งค้นหาวัตถุระเบิด อาวุธปืน เพื่อป้องกัน สกัดกั้น กลุ่มผู้ก่อเหตุรุนแรงที่อาจจะฉวยโอกาส นำเข้ามาก่อเหตุสร้างสถานการณ์ความไม่สงบในพื้นที่ สร้างความเชื่อมั่นด้านปลอดภัยในชีวิตและทรัพย์สินให้กับพี่น้องประชาชน

ซึ่งเขตเมืองในย่านชุมชน เศรษฐกิจ การค้า ยังคงเป็นเป้าหมายหลักในการก่อเหตุของกลุ่มคนร้าย และห้วงที่ผ่านมาคนร้ายยังคงก่อเหตุความไม่สงบรูปแบบต่าง ๆ ในพื้นที่ใกล้เคียงอย่างต่อเนื่อง เพื่อทำร้ายเจ้าหน้าที่รัฐและประชาชนผู้บริสุทธิ์